## El Consell crea una comissió interdepartamental que impulsarà de manera transversal la igualtat d’oportunitats entre dones i hòmens en les polítiques de la Generalitat

*** La vicepresidenta primera i consellera d’Igualtat, Susana Camarero, remarca que la posada en marxa d’este òrgan permetrà reforçar una “estratègia coordinada” en matèria d’igualtat
* El Ple de l’executiu autonòmic aprova una ampliació de huit milions d’euros en el pressupost de les obres d’ampliació de l’Hospital Vega Baja d’Orihuela
* La portaveu assenyala que Labora treballa ja amb la Conselleria d’Indústria un pla de recol·locació de la plantilla de Marie Claire que inclou l’estudi dels perfils de les 72 persones despatxades**

El Consell ha acordat la creació de la Comissió Interdepartamental per a la Igualtat entre Dones i Hòmens, un òrgan que s’encarregarà d’impulsar i coordinar les actuacions dels diferents departaments de la Generalitat per a garantir la igualtat d’oportunitats, segons ha informat la vicepresidenta primera i portaveu, Susana Camarero, en la roda de premsa posterior als plens ordinari i extraordinari de l’executiu.

La també consellera de Servicis Socials, Igualtat i Vivenda ha recordat que la igualtat d’oportunitats “no és un assumpte exclusiu d’una conselleria, sinó un objectiu transversal que afecta totes les àrees de govern”, tal com ho demostren accions que es duen a terme tant des del punt de vista laboral per a afavorir l’ocupació com en àmbits com les polítiques econòmiques i educatives.

Susana Camarero ha remarcat, a més, que França, Alemanya i països nòrdics disposen d’estructures similars que demostren que este tipus d’òrgans constituïxen una ferramenta de “governança moderna” que permetrà una “estratègia coordinada” en matèria d’igualtat, i que també farà “d’altaveu” de les inquietuds i peticions de “totes les entitats que s’ocupen i preocupen dels temes que puguen afavorir les dones”.

En concret, esta comissió estarà presidida per la persona titular del departament amb competències en igualtat i comptarà amb representació de les diverses conselleries.

Com a òrgan de coordinació, s’encarregarà de fer el seguiment de les actuacions que es desenrotllen en esta matèria i d’identificar els obstacles que impedisquen o dificulten el dret d’igualtat de tracte i oportunitats entre dones i hòmens, entre altres funcions.

**Ampliació del pressupost de l’Hospital Vega Baja**

D’altra banda, el Consell ha aprovat en la seua reunió plenària un augment de huit milions d’euros en el pressupost de les obres d’ampliació de l’Hospital Vega Baja d’Orihuela. Este increment de la dotació econòmica permetrà adaptar les actuacions que es duen a terme en esta infraestructura sanitària a les normes d’edificació del Codi Estructural, la reglamentació que regula les estructures de formigó, d’acer i de formigó-acer.

Esta quantia se suma a l’import total d’este contracte, que ascendix a la quantitat de 62,4 milions d’euros. L’actuació consistix, segons ha indicat Susana Camarero, en la construcció de dos edificis amb la finalitat d’ampliar els espais destinats a l’atenció ambulatòria, un situat al nord i l’altre al sud de l’edifici existent, així com una plataforma a nivell dels accessos, que enllaça els tres edificis i facilita la connexió exterior entre ells.

**Contractacions d’emergència**

En un altre orde de coses, l’executiu ha ratificat diferents contractacions d’emergència per al subministrament d’equipament escolar i material didàctic, esportiu i d’educació especial per a 39 centres educatius públics afectats per la DANA de finals d’octubre de 2024. Este contracte té un import de 128.025 euros i se suma als més d’1,2 milions d’euros en adquisició de diferent material per als centres docents afectats ja validats pel Consell en anteriors plens.

Així mateix, el Consell ha validat la contractació d’emergència del servici substitutori d’autobús entre les poblacions de Castelló, Alberic, Massalavés, l’Alcúdia, Benimodo, Carlet i Alginet, que es presta a conseqüència dels danys causats per la riuada en les infraestructures de Ferrocarrils de la Generalitat Valenciana.

La posada en funcionament d’este servici va comptar amb un pressupost de 171.468 euros i se suma a les diferents actuacions que el Consell està duent a terme en este àmbit.

En este sentit, Susana Camarero ha recordat que la Generalitat posarà en marxa el pròxim 21 de febrer tres noves línies del corredor sud metropolità de València, “que milloren l’oferta actual en un 55 %, amb més freqüències de pas i nous servicis, inclòs el nocturn” en diferents municipis que es van vore afectats per les inundacions. Esta actuació compta amb un pressupost de 63,8 milions d’euros i una estimació de demanda de dos milions de persones usuàries.

**Pla de recol·locació de la plantilla de Marie Claire**

D’altra banda, també en declaracions fetes en la roda de premsa, la portaveu del Consell  ha lamentat el tancament d’una empresa “històrica” a la Comunitat Valenciana com Marie Claire i ha assenyalat que la Generalitat treballa en un pla per a la recol·locació de les 72 persones de la plantilla que s’han vist afectades. El pla, segons ha precisat, està incloent l’estudi dels seus perfils professionals perquè puguen obtindre una nova ocupació.

Camarero ha subratllat que la Generalitat “ha treballat des del principi” posant “tots els mitjans” per a possibilitar la continuació de la companyia, després que, durant la legislatura anterior, amb mandat de l’anterior Govern s’executara el despatxament del 90 % de la plantilla (648 de 720 persones), i això, ha continuat, a pesar que es van injectar 24 milions d’euros de diners públics sense garanties d’un pla “viable” per a reflotar l’empresa.

Fecha: 18/02/2025